b'\n_START_ARTICLE_\nBernard Diom\xc3\xa8de\n_START_PARAGRAPH_\nBernard Diom\xc3\xa8de (s. 23. tammikuuta 1974 Saint-Doulchard, Ranska) on ranskalainen jalkapalloilija, pelipaikaltaan laituri ja hy\xc3\xb6kk\xc3\xa4\xc3\xa4j\xc3\xa4. H\xc3\xa4nen vanhempansa ovat Guadeloupelta. Diom\xc3\xa8de voitti maailmanmestaruuden vuoden 1998 MM-kisoissa Ranskan jalkapallomaajoukkueessa. Pelaajauransa j\xc3\xa4lkeen h\xc3\xa4n on siirtynyt valmentajaksi._NEWLINE_Bernard Diom\xc3\xa8de aloitti ammattilaisuransa AJ Auxerressa, jossa debytoi vuonna 1992. H\xc3\xa4n pelasi seurassa kahdeksan kautta voittaen vuonna 1996 niin sanotun tuplan eli Ranskan liigan mestaruuden ja Ranskan Cupin. Kes\xc3\xa4kuussa 2000 Diom\xc3\xa8de siirtyi Englannin Valioliigaan Liverpool FC:hen. H\xc3\xa4n ei sopeutunut Englannin kentille ollenkaan ja pelasi vain viidess\xc3\xa4 valioliigaottelussa. Tammikuussa 2003 h\xc3\xa4net lainattiin Ranskan liigan AC Ajaccioon. Sielt\xc3\xa4 Diom\xc3\xa8de siirtyi Ligue 2:een US Cr\xc3\xa9teil-Lusitanosiin ja edelleen Clermont Footiin, jossa h\xc3\xa4n pelasi vuonna 2006. T\xc3\xa4ll\xc3\xa4 hetkell\xc3\xa4 Diom\xc3\xa8de on ilman seuraa._NEWLINE_Ranskan maajoukkueessa Diom\xc3\xa8de debytoi tammikuussa 1998 ja p\xc3\xa4\xc3\xa4si samana vuonna jalkapallon MM-kisoihin ollen kisoissa kolme kertaa avauksessa. Diom\xc3\xa8de voitti maailmanmestaruuden, mutta ei en\xc3\xa4\xc3\xa4 sen j\xc3\xa4lkeen ole mahtunut Ranskan maajoukkueeseen. H\xc3\xa4n pelasi yhteens\xc3\xa4 kahdeksan maaottelua. Ranskan rugbymaajoukkue nimesi maskottinsa (maanviljelij\xc3\xa4lt\xc3\xa4 saatu Gallian kukko) Bernard Diom\xc3\xa8den mukaan vuoden 2003 rugbyn MM-kisojen yhteydess\xc3\xa4._NEWLINE_Alle 19-vuotiaiden EM-kilpailuissa 2018 Diom\xc3\xa8de toimii Ranskan joukkueen p\xc3\xa4\xc3\xa4valmentajana.'